《春日》
明代·石宝

春鸟鸣渐和，游丝倏轻飏。寒芜吐新碧，冉冉阶砌上。

忆昔初结交，所遇多倜傥。孔杨谬见数，沈鲍惟坚让。

含葩当盛日，发耀亦炳烺。朝吟昆明池，暮集金门仗。

气劲志靡夺，歌悲节逾壮。那知日月速，朱颜易凋丧。

绿发日以疏，驩娱成恻怆。感此花木辰，潸然泣相向。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。